b'\n_START_ARTICLE_\nKalpa\n_START_PARAGRAPH_\nKalpa (i\xc5\xa1 sanskrito: \xe2\x80\x9etvarka\xe2\x80\x9c, \xe2\x80\x9ed\xc4\x97snis\xe2\x80\x9c) \xe2\x80\x93 pagal hinduizmo kosmologij\xc4\x85 yra Brahmos \xe2\x80\x9epara\xe2\x80\x9c, arba 24 000 \xe2\x80\x9edievi\xc5\xa1k\xc5\xb3j\xc5\xb3\xe2\x80\x9c met\xc5\xb3, kurie atitinka 8 640 000 000 \xe2\x80\x9e\xc5\xbemoni\xc5\xb3\xe2\x80\x9c metus (t\xc5\xabkstantis \xc5\xbemogaus met\xc5\xb3 prilyginami vienai dievo dienai)._NEWLINE_Pirmoji kalpos dalis (4 320 000 000 \xe2\x80\x9e\xc5\xbemogaus\xe2\x80\x9c met\xc5\xb3) dalinama \xc4\xaf 1000 mahajug\xc5\xb3 (\xc5\xber. Juga) arba \xc4\xaf 14 manvantar\xc5\xb3 (\xe2\x80\x9eManu period\xc5\xb3\xe2\x80\x9c) ie sudaro vien\xc4\x85 Brahmos \xe2\x80\x9edien\xc4\x85\xe2\x80\x9c. \xc5\xa0i\xc4\x85 kalpos pus\xc4\x99 da\xc5\xbenai vadina tiesiog kalpa. Kalpos laikotarpio viduryje \xc4\xafvyksta materialinio pasaulio ir diev\xc5\xb3 bendrijos sunaikinimas (pralaja), o po to ateina Brahmos \xe2\x80\x9enaktis\xe2\x80\x9c \xe2\x80\x93 antroji kalpos pus\xc4\x97. Pasibaigus jai, seka naujas k\xc5\xabrimo aktas, ir prasideda nauja kalpa._NEWLINE_Pagal t\xc4\x85 pa\xc4\x8di\xc4\x85 kosmologin\xc4\x99 chronologij\xc4\x85, Brahma gyvena 100 met\xc5\xb3. Kai \xc5\xa1ie \xc5\xa1imtas met\xc5\xb3 prab\xc4\x97ga, \xc4\xafvyksta didysis sunaikinimas (mahapralaja): \xc5\xbe\xc5\xabsta kosmosas ir pagrindiniai dievai, vie\xc5\xa1patauja chaosas. Ta\xc4\x8diau, pra\xc4\x97jus tam pa\xc4\x8diam laikui, kaip ir Brahmos gyvenimo trukm\xc4\x97, t. y. jo 100-ui met\xc5\xb3, chaosas palaipsniui \xc4\xafgauna tvark\xc4\x85 (plg. su chaoso teorija fizikoje), ir u\xc5\xbegimsta naujasis Brahma. Prasideda naujas kalp\xc5\xb3 ciklas. Laikoma, jog dabartinis Brahma gyvena savo 51-uosius metus.'